Kim Valentin (V), 2025-10-21:
Når jeg betragter ordningen – og jeg nævnede de samme spørgsmål – ser jeg jo på det her med, hvor det betyder særlig meget, at man lige tager 2.200 kr. ekstra op af lommen.
Det er ofte i meget små virksomheder, at det betyder virkelig meget.
Jeg hører sådan set også, at ordføreren siger, at netop de små virksomheder bliver påvirket meget, og at man derfor bør gå ind og se på den fordeling af omkostningerne, som der er i dag.
Er det rigtigt forstået?
Tak, formand.
L 30 er jo sådan en blanding af lidt forskellige ting; man kunne også kalde det et bunkebryllup, for der er jo en hel del, der er bunket sammen her.
Men jeg synes faktisk, det er meget fornuftigt, at man gør det på den måde, så vi ikke skal stå med fire forskellige lovforslag.
For mig at se kunne man også kalde det en mulighed for at få ryddet op.
Der er specielt en af tingene, som jeg er glad for, og som jeg vil komme ind på.
Men tak for ordet.
I dag behandler vi så det her lovforslag om Arbejdsmarkedets Tillægspension, Arbejdsmarkedets Erhvervssikring og LD Fonde, som indeholder en række forskellige elementer.
Et af elementerne i lovforslaget handler om at give ATP en finansieringsgaranti for de udgifter, der kan opstå i forbindelse med lovforberedende arbejde.
Det kan f.eks. være, at ATP skal gøre sig klar til at implementere nye regler, før Folketinget har givet endeligt grønt lys.
Det er en nødvendig del for at sikre, at politiske aftaler kan gennemføres både rettidigt og effektivt.
Med lovforslaget får ATP derfor en garanti for de udgifter, der måtte opstå, selv hvis et lovforslag ender med ikke at blive gennemført.
Derudover indeholder lovforslaget en administrativ forenkling.
Fremover skal ATP ikke længere indsende en årlig aktuarberetning til Finanstilsynet, da de nødvendige oplysninger allerede indgår i den eksisterende rapportering.
Det er netop den slags tiltag, som vi i Venstre gerne ser flere af, og som får ryddet op i det dobbeltarbejde, der kan være alle mulige steder, og også frigør tid i den offentlige sektor.
I Venstre mener vi nemlig helt grundlæggende, at administrationen i de danske institutioner skal være så enkel og effektiv som muligt.
Det er helt i tråd med vores ønske om en mindre bureaukratisk offentlig sektor.
Lovforslaget indeholder også vigtige tilpasninger på området for it og cybersikkerhed.
Truslerne mod vores digitale infrastruktur bliver stadig mere komplekse, og derfor skal vi sikre, at vores systemer er robuste og trygge.
Det er to ord, som vi siger ret meget i øjeblikket – robuste og trygge – men det er vigtigt.
Derfor stiller det også større krav til de aktører, der er.
ATP og LD Fonde er begge forvaltere af store dele af danskernes opsparing.
Derfor foreslås det, at ATP og LD Fonde fremover omfattes af de skærpede krav til it og cybersikkerhed, som allerede gælder for resten af den finansielle sektor.
Når man administrerer danskernes penge, skal der ikke kunne rejses tvivl om, at sikkerheden er i top, og derfor er det helt rigtigt at tilpasse lovgivningen på dette område.
Vi er også tilhængere af, at man i AES kan takstopkræve delvist, hvilket er en anden del af lovforslaget, og derved gør det nemmere for AES at operere.
Alt i alt er lovforslaget et godt forslag, der bidrager til en mere effektiv og mindre bureaukratisk forvaltning, og derfor bakker Venstre op om det.